Rješenjem Hrvatskog olimpijskog odbora (HOO) o kategorizaciji sportaša, Marko Kögl iz križevačkog Kluba za obaranje ruku “Tigar” postao je prvi kategorizirani obarač u povijesti hrvatskog obaranja ruke sa statusom vrhunskog sportaša. Ova vijest iz HOO-ovog Ureda za programe nacionalnih sportskih saveza stigla je tjedan dana uoči Köglovog osamnaestog rođendana.

– Rješenje o kategorizaciji za ovaj sport i mene je velika stvar, ušao sam u povijest samim time što sam prvi vrhunski sportaš u Hrvatskoj u obaranju ruke, izjavio je Kögl za Križevci.info, koji se trenutno priprema za europsko prvenstvo 23. svibnja, ali i za Svjetski kup Sokol Marić ovog vikenda.

Kögl se prošli mjesec vratio iz slovačkog Seneca, gdje je na međunarodnom kupu u obaranju ruku pod nazivom “Senečka ruka” kod juniora preko 80kg osvojio zlato desnom rukom i broncu lijevom rukom. Od ostalih članova križevačkog kluba Mihaela Kögl je osvojila srebro kod juniorki do 60kg desnom rukom i broncu lijevom rukom. Blaženka Trobić osvojila je srebro lijevom rukom kod seniorki do 60kg. Mihael Glasnović je bio je drugi kod juniora preko 80kg desnom rukom, a Mislav Drokan treći do 90kg desnom rukom. Dražen Kogl osvojo je dvije bronce kod seniora lijevom i desnom rukom do 70kg.

Hrvatski savez za obaranje ruke osnovan je 2009. godine i danas broji preko stotinu obarača, a od studenog 2014. nalazi se pod okriljem HOO-a. Osnovali su ga klubovi „Spartanci“, „Gladijator“ i „Trojanci“, a danas su još članovi „King“, „Tigar“ i „Salona“. Iako savez postoji jedva sedam godina, hrvatski obarači ruke već imaju mnogo uspjeha. Najuspješnija je obitelj Kögl. Dražen Kögl višestruki je osvajač svjetskih i europskih medalja, a istim stopama krenuo je i njegov sin Marko. Osim njih na nedavnim natjecanjima uspješni su bili još i Antonio Mašić, Viktorio Sović te Andrija Šimić.

Vrijedi spomenuti da se u subotu 7. svibnja 2016. na zagrebačkom Cvjetnom trgu održava Svjetski kup Sokol Marić, a prema riječima organizatora ovogodišnja manifestacija po produkciji je najraskošnija na svijetu. Osim Svjetskog kupa svake godine se održavaju prvenstvo i kup Hrvatske, a sudionici su podijeljeni u kategorije prema težini, dobi, spolu i ruci sa kojom obaraju. Za obarače sa invaliditetom posebno će važna biti 2024. godina kada će se prvi puta u povijesti imati priliku okušati u ovom sportu na paraolimpijskim igrama.